GORAKHPUR: बीआरडी मेडिकल कॉलेज में महत्वपूर्ण दवाइयों से नॉट फार सेल गायब हो चुका है. इन दवाओं को इंडेंट के जरिए मरीज के नाम पर लिए जा रहे हैं, लेकिन इस पर किसी भी जिम्मेदार की नजर नहीं पड़ रही है. हाल में ट्रामा सेंटर के जूनियर रेजीडेंट कक्ष में दवाइयों से भरा बैग मिलने पर अफसरों के होश उड़ गए थे. सूत्रों की मानें तो पड़ताल में ज्यादातर दवाइयों पर नॉट फार सेल ही नहीं अंकित था. आलम यह है कि ड्रग स्टोर से इन दवाइयों को निकाल कर उन्हें ठिकाने लगाया जा रहा है. जिससे उनकी अच्छी खासी कमाई होती है. हालांकि ऐसे मामले कई बार आए हैं और जांच कमेटी भी गठित की गई. लेकिन रिपोर्ट आज तक नहीं सौंपी गई. जिससे ऐसे कार्यों में लिप्त कर्मी कारनामें करके बचते जा रहे हैं.